Si Reyna Minerva at Haring Solomon ang nagahahari sa baryo Masigla. Ang baryo Masigla ay isang tagong lugar sa loob ng isang malaking gubat. Ang paligid nito ay napapaligiran ng matataas na puno. Sila ay ginagalang at hinahangaan ng mga tao dahil sa kanilang kagalingan sa pamumuno at pantay na pagtingin sa bawat mamamayan. Dahil sa kabaitang kanilang pinamamalas, sila ay biniyayaan ni Bathala ng isang munting prinsesa, si Prinsesa Althea. Sanggol pa lamang ito ay kinakikitaan na ito ng natatanging kagandahan, lalo na ng ito’y magdalaga. Ang maaamo niyang mukha na mistulang mukhang anghel ay sadyang kinahuhumalingan ng maraaming kalalakihan. Mahaba at umaalon ang kanyang buhok na umaabot hanggang baywang, balingkinitan ang kanyang katawan na binagayan ng kanyang taas. Maraming mga tao ang nagsasabing parang muling nagkabuhay ang katauhan ni Venus kay Althea dahil sa kagandahang taglay nito. Ngunit kabaliktaran nito ang kanyang ugali, at hindi ito alam ng nakararami sa baryo Masigla. Nang minsang magkaroon ng salo – salo sa loob ng palasyo, nagulat ang mga mamamayan sa inasal ng prinsesa. Pinagtaasan nito ng boses ang Hari at Reyna at tila hindi nito ginagalang ang mga sariling magulang. Maging ang Hari at Reyna ay nagulat sa inasal ng kanilang anak at agad na pinagsabihan ito, ngunit hindi nagpatalo si prinsesa Althea kaya nagalit ng lubos ang Hari. Nagdesisyon ito na ipatapon sa labas ng baryo Masigla ang prinsesa upang ito’y magtanda. Mula noon naging malungkot na ang Hari at Reyna, at hindi na kailanman nakita ang prinsesa.